Sag C-87/01 P





Kommissionen for De Europæiske Fællesskaber

mod

Conseil des communes et régions d'Europe (CCRE)





«Appel – Kommissionens beslutning om at foretage modregning mellem to fordringer, der er omfattet af forskellige retsordener – modregning i strid med bestemmelserne i national ret, der gælder for den ene af disse fordringer – ulovlighed»

Forslag til afgørelse fra generaladvokat P. Léger fremsat den 17. september 2002

Domstolens dom af 10. juli 2003

Sammendrag af dom

1. Kommissionen – kompetence – gennemførelse af Fællesskabets budget – beslutning om at foretage modregning mellem en af Kommissionens fordringer og beløb, der skyldes som EF-bidrag – forudgående forpligtelse til at sikre, at Fællesskabets midler bruges til de fastsatte formål, og at de foranstaltninger, der har berettiget tildelingen af disse midler, bliver udført trods den påtænkte modregning – foreligger ikke

2. Fællesskabsret – generelle retsprincipper – modregning – udenretlig modregning mellem fordringer, der er omfattet af to forskellige retsordener – forpligtelse til at opfylde kravene i begge de pågældende retsordener – beslutning om at foretage modregning mellem en af Kommissionens fordringer og beløb, der skyldes som EF-bidrag – tilsidesættelse af betingelserne i den retsorden, som det ene af de pågældende krav er omfattet af – ulovlig

1.

En udenretlig modregning som betalingsmåde og som en mekanisme, der medfører, at to gensidige fordringer ophører samtidigt – og hvorom det antages, at den faktisk er tilladt på visse betingelser af fællesskabsretten – kan ikke være betinget af en forudgående forpligtelse for Kommissionen som led i gennemførelsen af Fællesskabets budget til at sikre sig, at fællesskabsmidlerne anvendes til de formål, som de er bestemt til, og at de aktioner, der har berettiget tildelingen af disse midler, gennemføres trods den påtænkte modregning. Følgelig kan en beslutning fra Kommissionen om at foretage modregning mellem en af denne institutions fordringer og beløb, der skyldes som EF-bidrag, ikke annulleres under henvisning til, at Kommissionen ikke har overholdt denne forudgående forpligtelse.

(jf. præmis 29 og 33)

2.

Fællesskabsretten kan give hjemmel for gensidige fordringer i forholdet mellem en myndighed og en erhvervsdrivende, som er egnet til modregning. En udenretlig modregning mellem fordringer, der er omfattet af to forskellige retsordener, kan imidlertid, da den bevirker, at to forpligtelser ophører samtidigt, kun ske, såfremt den opfylder kravene i begge de pågældende retsordener. Nærmere bestemt kræver enhver modregning af denne art, at det med hensyn til hver af de pågældende fordringer sikres, at betingelserne for modregning i den retsorden, som de hver især er omfattet af, ikke er tilsidesat. I denne forbindelse er den omstændighed, at den ene af de pågældende retsordener er fællesskabsretsordenen og den anden en af medlemsstaternes retsorden, uden betydning. Navnlig kan det ikke drages i tvivl under henvisning til betragtninger om fællesskabsrettens forrang, at de nævnte retsordener er lige beføjede til at regulere en eventuel modregning.

Følgelig må en beslutning truffet af Kommissionen for at foretage modregning mellem en af denne institutions fordringer og beløb, der skyldes som EF-bidrag, annulleres på grund af manglende hjemmel, da den blev truffet, skønt bestemmelserne i den retsorden, som den ene af de pågældende fordringer var omfattet af, klart udelukkede, at denne fordring på nogen måde ophørte ved den foretagne modregning, uden at det er nødvendigt at tage stilling til denne beslutning på grundlag af de bestemmelser, som den anden fordring var omfattet af.